ኡጋንዳ የናይል ትብብር ማዕቀፍ ስምምነትን ልታፀድቅ ነው
– ኡጋንዳ የናይል የትብብር ማዕቀፍ ስምምነትን በሃገሪቱ ፓርላማ ለማፀደቅ እንቅስቃሴ መጀመሯን መጀመሯን የዩጋንዳ ውሃና አካባቢ ሚኒስቴር አስታወቁ።የናይል ወንዝን የተፋሰሱ ሃገራት በጋራና ፍትሃዊ በሆነ መንገድ መጠቀም የሚያስችለው የትብብር ማዕቀፍ ስምምነት ቀድሞ የነበረውን የቅኝ ግዛት ዘመን ስምምነቶችን የሚተካ ነው።የቀድሞው ስምምነቶች የሃይልና ምግብ ዋስትናን ሊያረጋግጡ የሚችሉ የሃይል ማመንጫና የመስኖ ልማት ስራዎችን የማደናቀፍ ስራዎች ማስፈጸሚያ ነበሩ ሲሉ የኡጋንዳ ውሃና አካባቢ ሚኒስቴር ፕሮፌሰር ኤፍሬም ካሙንቱ ተናግረዋል።የሚኒስቴር መስሪያ ቤታቸው የናይል ትብብር ማዕቀፍ ስምምነት ሰነድን ለኡጋንዳው ውጭ ጉዳይ ሚኒስቴር ማስተላለፋቸውን ለሃገሪቱ ኒው ቪዥን ጋዜጣ ተናግረዋል። በኡጋንዳ ህግ የማፀደቅ ሂደት መሰረትም የውጭ ጉዳይ ሚኒስቴሩ ለካቢነው ካቀረበ በኋላ በመጨረሻም ለሃገሪቱ ፓርላማ ቀርቦ ይፀድቃል ተብሎ ይጠበቃል።ስምምነቱን በሰፊው የምትቃወመውና እስካሁንም ያልፈረመችው ግብጽ ለጋራ ጥቅም ሲባል የጋራ የሆነውን ሃብት ለመጠቀም የትብብር ማዕቀፍ ስምምነቱን እንድትቀበል ሚኒስትሩ ጥሪ አቅርበዋል።የኢትዮጵያ ህዝብ ተወካዮች ምክር ቤት ከሁለት ሳምንታት በፊት የናይል ትብብር ማዕቀፍ ስምምነትን ማጽደቁ ይታወሳል። ይህን ተከትሎም ስምምነቱን የፈረሙት ሌሎች አምስት ሃገራት (ኬንያ፣ ኡጋንዳ፣ ታንዛኒያ፣ ሩዋንዳ እና ብሩንዲ) በተመሳሳይ ስምምነቱን በየሃገራቱ ፓርላማ የማጸደቅ እንቅስቃሴ እንደሚጀምሩ ተጠብቆ ነበር።